
OPINJONI
Il-Kumitat għall-Affarijiet Barranin jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora dan li ġej fil-mozzjoni għal riżoluzzjoni tiegħu:
1.	Jenfasizza li l-avvenimenti reċenti, b’mod partikolari l-invażjoni Russa fuq skala kbira tal-Ukrajna, u t-tentattivi tar-Russja li tinfluwenza l-proċessi demokratiċi fl-Ewropa, kif ukoll l-instabbiltà li qed tikber fil-Lvant Nofsani, poġġew lill-politika estera tal-UE u l-implimentazzjoni tagħha fuq quddiem nett tat-tħassib fost l-Istati Membri u l-istituzzjonijiet tal-UE; jissottolinja r-rwol ċentrali li jiżvolġu s-Servizz Ewropew għall-Azzjoni Esterna (SEAE) u d-delegazzjonijiet tiegħu fit-twettiq tal-politika esterna tal-Unjoni u fil-ġlieda kontra l-manipulazzjoni tal-informazzjoni u interferenza minn barranin (FIMI); jisħaq fuq l-importanza tas-SEAE għar-relazzjonijiet tal-UE mal-25 sa 30 miljun ċittadin tal-UE li jgħixu barra mill-Unjoni; jirrikonoxxi li l-baġit tas-SEAE, li strutturalment diġà mhuwiex finanzjat biżżejjed, kien affettwat b’mod sproporzjonat meta mqabbel ma’ istituzzjonijiet oħra tal-UE minħabb r-rati ogħla tal-inflazzjoni u mill-kriżi sussegwenti tal-enerġija kkawżata mill-gwerra ta’ aggressjoni tar-Russja fl-Ukrajna, u jinsab imħasseb dwar dawn il-konsegwenzi negattivi għas-SEAE u l-prestazzjoni tal-istituzzjonijiet tal-UE u n-nuqqas ta’ azzjoni biex tiġi rettifikata s-sitwazzjoni baġitarja attwali li jista’ jkollha impatt serju fuq ir-relazzjonijiet tal-UE ma’ pajjiżi terzi;
2.	Jenfasizza l-ħtieġa li s-Servizz Ewropew għall-Azzjoni Esterna (SEAE) ikollu rwol ċentrali fil-promozzjoni tal-paċi u l-istabbiltà fil-Lvant Nofsani, biex jiżdied il-finanzjament biex tiġi żgurata l-għajnuna umanitarja fil-Libanu, f’Gaża u fis-Sirja, u biex jissaħħaħ il-monitoraġġ tad-drittijiet tal-bniedem.
3.	Jenfasizza l-appoġġ finanzjarju għad-delegazzjonijiet tas-Servizz Ewropew għall-Azzjoni Esterna (SEAE) mibgħuta fil-Lvant Nofsani, fil-pajjiżi tal-Golf, u fl-Afrika biex jiġi żgurat li jkunu jistgħu jkomplu jimplimentaw l-Azzjoni Esterna tal-UE fir-reġjun.
4.	Jinsisti fuq iż-żieda baġitarja għall-azzjonijiet tal-PESK u strumenti xierqa oħra ta’ paċi, ta’ rispons għall-kunflitti u għall-kriżijiet, kif ukoll protokolli tal-IT u tas-sigurtà, sabiex l-attivitajiet u l-kapaċitajiet tal-UE jitqabblu bis-sħiħ mal-isfidi u l-kunflitti attwali madwar id-dinja;
5.	Jenfasizza l-kontribut tas-SEAE għall-isforzi ġenerali tal-UE biex turi appoġġ sod għall-Ukrajna b’inizjattivi bħall-kampanja tal-#StandWithUkraine u proġetti ta’ komunikazzjoni mmirati bħall-Faces of Ukraine, Art vs War, u Share Your Light;
6.	Ifakkar li huwa kruċjali li nkomplu nsaħħu l-appoġġ tagħna għad-drittijiet tal-bniedem, id-demokrazija u l-iżvilupp f’pajjiżi terzi permezz tal-NDICI - Ewropa Globali, peress li dinja ta’ demokraziji hija dinja aktar sikura; jissottolinja li r-riżorsi għad-Diplomazija Diġitali tal-UE għandhom jiżdiedu aktar minħabba l-kuntest attwali ta’ avvanzi teknoloġiċi rapidi u kompetizzjoni ġeopolitika; Jinsisti li d-“diplomazija ekoloġika” u t-tranżizzjoni ekoloġika, bħala waħda mill-prijoritajiet tal-UE, għandhom jissaħħu fir-rigward ta’ pajjiżi terzi permezz tal-Azzjoni Esterna tal-UE;
7.	Jirrikonoxxi r-rwol tas-SEAE fil-ġbir ta’ evidenza kontra individwi u stabbilimenti Russi appoġġati mill-Istat u sanzjonati mill-UE involuti fit-tixrid tad-diżinformazzjoni u l-manipulazzjoni tal-informazzjoni biex tiġi ġġustifikata l-gwerra ta’ aggressjoni tar-Russja;
8.	Jiddispjaċih li l-Qorti Ewropea tal-Awdituri, fir-Rapport Annwali tagħha għas-sena finanzjarja 2023, tosserva li sabet żball kwantifikabbli f’wieħed mit-13-il pagament eżaminati, rigward in-nuqqas ta’ proċedura ta’ akkwist valida u sitt sejbiet mhux kwantifikabbli dwar l-akkwist fid-Delegazzjonijiet tal-UE, inklużi dgħufijiet fil-metodoloġija għall-għażla tal-offerenti u l-evalwazzjoni tal-offerti, kif ukoll dħul f’impenji legali qabel ma kien hemm impenji baġitarji;
9.	Jinnota li r-Rapport Speċjali 14/2023 tal-Qorti Ewropea tal-Awdituri sab nuqqasijiet fil-metodoloġiji użati mill-Kummissjoni u mis-SEAE għall-allokazzjoni tal-finanzjament lill-pajjiżi sħab u fl-istabbiliment tal-qafas ta’ monitoraġġ u rrakkomanda li l-Kummissjoni u s-SEAE jtejbu b’mod partikolari l-metodoloġija għall-allokazzjoni tal-finanzjament u l-valutazzjoni tal-impatt tal-appoġġ tal-UE, jiffokaw il-kamp ta’ applikazzjoni tal-proċess ta’ programmazzjoni u jissimplifikaw u jużaw b’mod konsistenti l-indikaturi fil-programmi indikattivi pluriennali.
10.	Jilqa’ r-Rapport Speċjali tal-Qorti tal-Awdituri rigward ir-rwol ta’ koordinazzjoni tas-SEAE u l-konklużjonijiet tiegħu li l-koordinazzjoni hija fil-biċċa l-kbira effettiva, u li din tippermetti lis-Servizz jappoġġja kif xieraq lir-Rappreżentant Għoli/Viċi President sabiex iwettaq il-mandat tiegħu; jinnota li madankollu għad hemm xi dgħufijiet fil-ġestjoni tal-informazzjoni, fil-persunal u fir-rapportar; jistieden lis-SEAE jagħti prijorità lill-implimentazzjoni tar-rakkomandazzjonijiet tar-Rapport Speċjali sal-iskadenza fl-2025 peress li azzjoni f’waqtha hija importanti fit-tisħiħ tal-kapaċità operazzjonali tiegħu u fit-tisħiħ tal-kontribut tiegħu għall-objettivi tal-politika barranija tal-UE.
11.	Jinnota li s-SEAE huwa impenjat li jopera b’mod aktar kosteffettiv filwaqt li jkompli jiffaċċja restrizzjonijiet baġitarji sinifikanti fl-2023, minkejja l-isfidi ġeopolitiċi li qed jiżdiedu; jirrikonoxxi li s-SEAE naqqas b’mod sostanzjali l-baġit tiegħu għall-missjonijiet u r-rappreżentazzjoni, li jħalli impatt fuq il-funzjonijiet fundamentali ta’ servizz diplomatiku, u naqqas in-nefqa mhux obbligatorja u ffriża u ppospona il-manutenzjoni tal-bini, l-infrastruttura u l-proġetti tal-IT; jinnota bi tħassib li dawn ir-restrizzjonijiet baġitarji jistgħu jwasslu għall-għeluq eċċessiv tal-ambaxxati tal-UE u għall-posponiment tal-installazzjonijiet tas-sigurtà f’għadd ta’ Delegazzjonijiet tal-UE, li jfixkel il-kapaċità tas-SEAE li jissodisfa l-mandat tiegħu u jiddefendi l-valuri tal-UE u li jiżgura kif xieraq id-dmir ta’ diliġenza għall-persunal kollu fid-Delegazzjonijiet; iħeġġeġ lill-Istati Membri jipprovdu biżżejjed finanzjament lis-SEAE u lill-Kummissjoni biex jiżguraw li l-UE żżomm in-network tagħha ta’ Delegazzjonijiet mingħajr mittiefsa bħala sinjal tal-impenn globali tagħha; jissottolinja l-impatt negattiv li t-tnaqqis jista’ jkollu fuq l-implimentazzjoni tal-istrumenti tal-affarijiet esterni, bħall-NDICI u l-Global Gateway; jissottolinja l-ħtieġa li jiġu pprovduti riżorsi adegwati għad-diviżjoni tal-Komunikazzjoni Strateġika u l-Prospettiva tas-Servizz Ewropew għall-Azzjoni Esterna (SEAE) biex ikomplu jiġu miġġielda b’mod effettiv il-kampanji ta’ diżinformazzjoni użati bħala għodod strateġiċi minn reġimi awtoritarji u illiberali; jilqa’ f’dan ir-rigward it-tħabbira tal-ħolqien tat-Task Force għall-Komunikazzjoni Strateġika u l-Ġlieda Kontra l-Manipulazzjoni tal-Informazzjoni fid-DĠ COMM tal-Kummissjoni;
12.	Jilqa’ l-appoġġ sod ipprovdut lill-Ukrajna, inkluż permezz tal-Missjoni Konsultattiva ċivili tal-UE (EUAM Ukraine) u t-taħriġ tas-suldati Ukreni fl-ambitu tal-Missjoni ta’ Assistenza Militari tal-UE (EUMAM);
13.	Jilqa’ l-ħatra tal-ewwel Rappreżentant Speċjali tal-UE għar-reġjun tal-Golf;
14.	Jissottolinja li l-UE jeħtiġilha żżid il-finanzjament biex issaħħaħ il-linja baġitarja għall-azzjonijiet tal-politika barranija tal-UE speċifikament iddedikata għall-ugwaljanza bejn il-ġeneri u għall-aġenda dwar in-Nisa, il-Paċi u s-Sigurtà (WPS), sabiex jiġi żgurat finanzjament konsistenti għall-inizjattivi li jippromwovu tmexxija sensibbli għall-kwistjonijiet tal-ġeneru, jipproteġu d-drittijiet tan-nisa, u jiġġieldu l-vjolenza sesswali u abbażi tal-ġeneru (SGBV) f’kuntesti ta’ kunflitt u ta’ wara kunflitt; jenfasizza li tali finanzjament huwa essenzjali biex jiġu appoġġjati l-organizzazzjonijiet tas-soċjetà ċivili lokali, jiġi pprovdut appoġġ iċċentrat fuq is-superstiti, u jiġu integrati l-perspettivi tal-ġeneru fl-isforzi diplomatiċi u ta’ sigurtà tal-UE.
15.	Jisħaq li l-Pjan ta’ Azzjoni dwar l-Ugwaljanza bejn is-Sessi (GAP) III jiddetta li 85 % tal-azzjonijiet ġodda tal-UE jridu jikkontribwixxu għall-ugwaljanza bejn il-ġeneri u għat-tisħiħ tal-pożizzjoni tan-nisa u l-bniet; jistieden lis-SEAE jħaffef il-progress biex jinkisbu l-għanijiet tal-GAP III billi, fil-ħidma tiegħu ta’ kuljum, jiffoka b’mod sinifikanti fuq l-oqsma ewlenin ta’ involviment tal-GAP III, inkluż li tintemm il-vjolenza abbażi tal-ġeneru, il-promozzjoni tas-saħħa sesswali u riproduttiva u tad-drittijiet relatati, id-drittijiet ekonomiċi u soċjali u l-emanċipazzjoni, il-parteċipazzjoni ugwali u t-tmexxija; jinnota li l-GAP III se jiskadi fl-2027 u jħeġġeġ, għal dan il-għan, lis-SEAE jiżviluppa GAP IV aktar ambizzjuż, li jkun lest għall-implimentazzjoni mill-2028, u li jiżgura konnessjoni aktar b’saħħitha bejn id-drittijiet u l-emanċipazzjoni tan-nisa u l-politika estera u ta’ sigurtà tal-UE;
16.	Jissottolinja s-sitwazzjoni estremament vulnerabbli tat-tfal fid-dinja, speċifikament fil-kunflitti armati; jesprimi tħassib serju dwar l-għexieren ta’ eluf ta’ tfal li ġew affettwati mill-kunflitti armati madwar id-dinja u li sofrew abbużi u ksur tal-waħx tal-aktar drittijiet bażiċi tagħhom fl-2023; jistieden lis-SEAE jqiegħed id-drittijiet tat-tfal fiċ-ċentru tal-isforzi tiegħu;
17.	Ikompli jħeġġeġ lis-SEAE u lid-delegazzjonijiet tal-Unjoni jippromwovu u jinvolvu ruħhom mal-atturi lokali u l-organizzazzjonijiet tas-soċjetà ċivili f’pajjiżi terzi biex jistimulaw id-djalogu dwar l-istat tad-dritt, id-drittijiet fundamentali tal-bniedem u l-ġlieda kontra l-korruzzjoni u l-użu ħażin tal-fondi tal-UE;
18.	Jistieden lid-delegazzjonijiet tal-Unjoni jsaħħu l-appoġġ għall-atturi demokratiċi ġenwini u s-soċjetà ċivili fil-Balkani tal-Punent, jiddenunzjaw bil-qawwa u pubblikament azzjonijiet minn atturi illiberali u mhux demokratiċi li jmorru kontra l-interess tal-Unjoni u biex jiżguraw li l-implimentazzjoni tal-finanzjament tal-Strument għall-Assistenza ta’ Qabel l-Adeżjoni (IPA) III tkun konformi mal-objettivi tal-UE; jistieden lid-delegazzjonijiet tal-UE fir-reġjun japplikaw approċċ aktar kredibbli u bbażat fuq il-mertu abbażi tal-kriterji ta’ Copenhagen, b’mod partikolari l-istat tad-dritt, id-demokrazija u l-protezzjoni tad-drittijiet tal-bniedem, speċjalment minħabba l-progress limitat li sar minn xi pajjiżi fil-Balkani tal-Punent;
19.	Jappella għal appoġġ imsaħħaħ tal-UE għall-Moldova fil-ġlieda kontra d-diżinformazzjoni, it-theddid ibridu u l-attakki ċibernetiċi; jistieden lid-Delegazzjoni tal-UE għall-Moldova ssaħħaħ l-isforzi tagħha biex tippromwovi strateġija ta’ komunikazzjoni aktar proattiva u effettiva rigward il-perspettiva Ewropea, inkluża s-sensibilizzazzjoni bil-lingwa Russa;
20.	Ifakkar fis-sitwazzjoni mwiegħra tad-drittijiet tan-nisa u tad-drittijiet LGBTQI+ f’ħafna partijiet tad-dinja; jisħaq fuq il-ħtieġa urġenti li dawn id-drittijiet jiġu protetti aħjar; jenfasizza r-rwol ċentrali tas-SEAE fl-avvanz tad-drittijiet tal-bniedem madwar id-dinja; jistieden lis-SEAE jsaħħaħ l-isforzi tiegħu f’dan ir-rigward;
21.	Iqis il-missjoni ta’ osservazzjoni elettorali bħala strument prattiku u effettiv tal-politika barranija li għadu ċentrali għall-politiki u l-istrateġiji tal-UE ta’ appoġġ għad-demokrazija; jistieden lill-UE tiżgura riżorsi adegwati għall-missjonijiet ta’ osservazzjoni elettorali tal-UE, bil-ħsieb ukoll li testendihom għall-elezzjonijiet fil-pajjiżi kandidati u dawk ġirien.
22.	Jilqa’ l-istabbiliment tal-Missjoni ta’ Sħubija tal-UE fil-Moldova (EUPM Moldova); jenfasizza r-rwol essenzjali tal-EUPM Moldova u jistieden lill-UE u lill-Istati Membri tagħha jestendu l-mandat tal-missjoni lil hinn minn Mejju 2025 filwaqt li jżidu r-riżorsi biex tissaħħaħ l-effettività tagħha;
23.	Iħeġġeġ lis-SEAE u lid-delegazzjonijiet tal-UE jimmonitorjaw mill-qrib l-istat tad-demokrazija fid-diversi pajjiżi u jagħtu appoġġ loġistiku u teknoloġiku lid-difensuri tad-drittijiet tal-bniedem u lill-popli indiġeni, b’mod partikolari lin-nisa.
24.	Jenfasizza li l-libertà tar-reliġjon u tat-twemmin hija valur fundamentali tad-dinja ħielsa u tal-Unjoni Ewropea; iħeġġeġ lis-Servizz Ewropew għall-Azzjoni Esterna jinkorpora d-diplomazija tal-fidi fl-azzjonijiet tiegħu, filwaqt li jirrikonoxxi r-reliġjon bħala parti mis-soluzzjoni għall-isfidi globali; jissottolinja li dan l-approċċ għandu jinkludi s-salvagwardja attiva tad-drittijiet tal-Insara u ta’ gruppi reliġjużi oħra speċjalment f’pajjiżi fejn huma minoritarji, kif ukoll il-promozzjoni tat-tolleranza, u l-iżgurar li l-libertà reliġjuża tkun parti mill-impenji u l-politiki esterni rilevanti kollha tal-UE;

